19 январ 2018, Тошкент вақти: 20:27\nПойтахтнинг Шайхонтоҳур туманидаги Оқтепа мавзесидан келган шикоятда шу йилнинг 3 майидан буён массивдан ўтувчи бир неча йўлни кенгайтириш мақсадида аҳоли уйлари ва уйлар олдидаги кичик майдончалар бузилаётгани айтилди.\nОқтепа мавзесидаги кичик ҳалқа йўли бўйида қарийб 45 йил очиқ турган озиқ-овқат дўкони бузилганини айтган шикоятчига кўра, шу кунга қадар туман ва Тошкент шаҳар ҳокимияти на товон пули, на бузилган дўкон учун ер берган:\n- Ҳалқа йўли устида менинг дўконимни бузишди, ичидаги маҳсулотларни яқиндаги мактабнинг ошхонасига олиб бориб ташлашган. Дўконимнинг орқасидаги 12-уй, сал наридаги 32, 34-уйларни ярмини бузишди. Одамлар кўчада қолди. Фақат 3 оилага уй беришган, қолган 9 та оила уйсиз. Томсиз уйда яшашяпти, баъзиларининг балконини қўпориб олишган, шундоқ уйи очиқ қолган, - деди исмини ошкор қилмасликни сўраган шикоятчи.\nУнинг айтишича, Тошкент шаҳри ҳокимияти, туман прокуротурасига мурожаатлар жавобсиз қолмоқда.\nҲали уй-жой берилмасдан туриб, яшаб турган уйлари бузила бошлаган оқтепаликлар жанжал-тўпалон билан бульдозерлар йўлини тўсган:\n- Одамлар жанжал қилганидан кейин, уйларни ярми бузилганича қолди. Бўлмаса, шунча одам кўчада қолар эди, - дейди шикоятчи.\nҚуйида шикоятчи билан суҳбатни тинглашингиз мумкин:\nОзодлик Оқтепа массивидан келган шикоят бўйича, тегишли ташкилотлардан изоҳ олишга уринмоқда.\nОзодлик бу шикоятга оид тафсилотлар ва расмийлар изоҳини олишга уринмоқда, янгиликларни сайтимизда кузатинг!\nҚуйида эса Озодликка йўлланган суратлар билан танишишингиз мумкин: